**ΚΕΙΜΕΝΟ Α**

**Φάκελος υλικού σλ. 126**

**«Είμαστε όλοι εντός του μέλλοντός μας» [Φάκελος Υλικού]**

**Εισαγωγικό σημείωμα**

Ο συγγραφέας Χρήστος Χωμενίδης στοχάζεται σχετικά με τα αποτελέσματα της τέταρτης τεχνολογικής επανάστασης στην καθημερινότητα των ανθρώπων

**Κείμενο**

Το θέαμα κάποιων ταξιτζήδων να προπηλακίζουν στην Πλατεία Συντάγματος έναν οδηγό γνωστής εταιρείας μεταφορών ήταν απολύτως οικτρό. Ακόμα και για εκείνους που συμφωνούν ότι ο κλάδος του ταξί υφίσταται αθέμιτο ανταγωνισμό από την εν λόγω εταιρεία και –ως έναν βαθμό– δικαιολογούν την αγανάκτησή τους.

Κοιτάζοντάς τους, ωστόσο, εγώ είδα σκηνές από το εγγύς μέλλον. Τους φαντάστηκα –σε δέκα; σε δεκαπέντε χρόνια το αργότερο– να ωρύονται εναντίον του αυτοκινήτου δίχως οδηγό, το οποίο ήδη έχει κατασκευαστεί και δοκιμάζεται στην Αμερική. Χωρίς άνθρωπο στο τιμόνι κι εν τούτοις απολύτως αξιόπιστο και ασφαλές. Το κομπιούτερ που θα το κατευθύνει θα αντιδρά στα απρόοπτα πιο ψύχραιμα, πιο αποτελεσματικά κι από τον πλέον προικισμένο ραλίστα. Τι θα κάνουν τότε οι ταξιτζήδες; Θα πυρπολήσουν μήπως τα αυτοκίνητα - ρομπότ, όπως έβαζαν οι Λουδίτες στην Αγγλία στις αρχές του 19ου αιώνα φωτιά στους ηλεκτροκίνητους αργαλειούς; Θα απεργήσουν; Από ποιον θα λείψουν τραβώντας χειρόφρενο; Αφού το επάγγελμά τους θα έχει σαρωθεί ανεπιστρεπτί από την τεχνολογία...

Οι προφητείες της επιστημονικής φαντασίας επαληθεύονται. Η τέταρτη τεχνολογική επανάσταση είναι κιόλας εδώ. Η τεχνητή νοημοσύνη εισβάλλει στην καθημερινότητά μας για να ανατρέψει δεδομένα που εκλαμβάνονταν ως αιώνια, ως ακατάλυτα. Λειτουργούν ήδη τα πρώτα σουπερμάρκετ χωρίς υπαλλήλους. Οι καταναλωτές διαλέγουν από τα ράφια τα προϊόντα, το σύστημα χρεώνει τον λογαριασμό τους, μία μηχανική –εγκάρδια εντούτοις– γυναικεία φωνή τούς εύχεται «εις το επανιδείν». Στην Ιαπωνία τα τραπεζικά καταστήματα έχουν εν πολλοίς καταργηθεί, οι συναλλαγές γίνονται ηλεκτρονικά. Η κυκλοφορία του μετρητού χρήματος περιορίζεται διαρκώς, οι

κάρτες –πιστωτικές και χρεωστικές– παρέχουν ασυγκρίτως μεγαλύτερη ασφάλεια, τα κέρματα και τα χαρτονομίσματα θα αποτελούν για τα εγγόνια μας μουσειακό είδος. Όπως και οι βιομηχανικοί εργάτες. Όπως και οι ταμίες. Ίσως ακόμα και οι πλοίαρχοι και οι πιλότοι αεροπλάνων.

Οι μετριοπαθείς μιλούν για ταχεία έκλειψη των καθαρά διεκπεραιωτικών επαγγελμάτων, στα οποία δεν απαιτείται ιδιαίτερη πρωτοβουλία ή δημιουργικότητα. Οι τολμηρότεροι προβλέπουν ότι τα κομπιούτερ θα αναλάβουν τη διαγνωστική –ίσως και την επεμβατική– ιατρική. Θα αντικαταστήσουν τους θεράποντες της Εκπαίδευσης και της Δικαιοσύνης. Θα λαμβάνουν σε βάθος χρόνου και πολιτικές ακόμα αποφάσεις, σταθμίζοντας το συλλογικό ανθρώπινο συμφέρον, με γνώμονα τις γενικές αρχές που εμείς θα τους έχουμε εμφυτέψει. Η πρόσβαση και η ταχύτατη επεξεργασία όλων των διαθέσιμων δεδομένων, η ακρίβεια στους υπολογισμούς και η δυνατότητα να σταθμίζουν απροκατάληπτα –ελεύθερα από κάθε ιδιοτέλεια– τους δίνει αυτή την προοπτική.

Το εφιαλτικό σενάριο του υπερ-υπολογιστή (ή του δικτύου υπολογιστών) που αυτονομείται και «επαναστατεί» εναντίον μας μοιάζει απλοϊκά κινδυνολόγο. Οι μηχανές διαθέτουν μεν ευφυΐα, στερούνται δε «εγώ», βούλησης και αντίληψης ιδίου συμφέροντος. Επιλύουν και τα πιο δύσκολα προβλήματα. Συναισθηματικά όμως είναι ανύπαρκτες. Έννοιες όπως στοργή, αγάπη, μίσος, έρωτας –ό,τι πηγάζει από τον τρόμο του θανάτου κι από τη λαχτάρα της διαιώνισης– τις αγνοούν εντελώς. Η ευγενέστερη εξάλλου ανθρώπινη δραστηριότητα, η τέχνη, βασίζεται σε ελεύθερους συνειρμούς, σε αυθαίρετους εν πολλοίς συνδυασμούς χρωμάτων, ήχων, λέξεων. Θα παραμείνει συνεπώς για τα κομπιούτερ απάτητος πλανήτης. Μόνο να τη μιμούνται θα μπορούν. Αλλά γιατί να το κάνουν;

Οι επιστήμονες που ιχνηλατούν το μέλλον ομοφωνούν ότι η τέταρτη τεχνολογική επανάσταση θα αυξήσει θεαματικά τον πλούτο στη Γη. Η βαριά και ανθυγιεινή εργασία θα καταργηθεί. Η γενετική θα εκτινάξει την παραγωγικότητα σε τροφή. Δισεκατομμύρια άνθρωποι θα περάσουν από την αγωνία της επιβίωσης στην ευδαιμονία της υλικής αφθονίας.

Εκτός και αν τα οφέλη της τα καρπώνεται μια ελάχιστη κάστα υπερπρονομιούχων, σπρώχνοντας όλους τους υπόλοιπους στο περιθώριο, μετατρέποντάς τους σε παρίες. Κάτι τέτοιο εντούτοις θα πυροδοτούσε διαρκώς εντάσεις και εξεγέρσεις, θα σήμαινε μια κατάσταση μόνιμης αστάθειας και οικονομικά –συν τοις άλλοις– ασύμφορη. Ποιος ο λόγος; Τα αγαθά θα αρκούν για όλους. Ο καταναλωτισμός, όπως έχει αποδειχθεί, είναι ο ισχυρότερος παράγοντας κοινωνικής ειρήνης.

Το κρίσιμο ερώτημα είναι πώς θα χρησιμοποιούν τα παιδιά ή τα εγγόνια μας τον άπλετο χρόνο τους. Θα ανοιχτούν άραγε καινούργιοι ορίζοντες δημιουργίας και απόλαυσης ή θα βουλιάξει ο άνθρωπος μέσα σε ένα σύμπαν εικονικής πραγματικότητας και videogames; Θραύοντας τα δεσμά της αναγκαστικής, για το προς το ζην, εργασίας, θα απελευθερωθούμε ή θα νοσήσουμε όλοι ψυχικά; [...]

Χωμενίδης, Χ. (10.03.2018 ). «Είμαστε όλοι εντός του μέλλοντός μας». Τα Νέα.

Ανακτήθηκε από http://www.tanea.gr/opinions/all-opinions/article/5525536/eimaste-oloientos-toy-mellontos-mas/ στις 10/04/2019.

**ΕΡΩΤΗΣΕΙΣ**

**1.Να χαρακτηρίσετε τις παρακάτω προτάσεις ως σωστές ή λανθασμένες και να επιβεβαιώσετε την άποψη σας με το κατάλληλο χωρίο από το κείμενο.**

**Α)**ο συγγραφέας θωρεί ότι χάρη στον αυτοματισμό, θα «αφανιστούν» πολλά επαγγέλματα, εφόσον οι σχετικές υπηρεσίες θα καλύπτονται από τις δυνατότητες του αυτοματισμού.

**β**) Ο συγγραφέας θεωρεί πως η εποχή του αυτοματισμού κι οι δραστικές αλλαγές στο χάρτη των επαγγελμάτων αφορούν μια πολύ μακρινή εποχή

**γ**)κατά την άποψή του η εποχή του αυτοματισμού θα ωφελήσει συνολικά τους πολίτες, αφού θα τους απαλλάξει εν γένει από την αγωνία της επιβίωσης,

**δ)**Οι επόμενες γενιές, κατά τη γνώμη του, θα έχουν κυρίως να προβληματίζονται για την κάλυψη των βιοτικών αναγκών.

**Ε)**) Ο συγγραφέας πιστεύει πως οι ισχυροί θα θελήσουν οπωσδήποτε να καρπωθούν τα οφέλη της τεχνολογικής επανάστασης βάζοντας στο περιθώριο τους υπόλοιπους

**2.Ποιο είναι το βασικό θέμα του κειμένου;**

**3.Σε ποιο είδος ανήκει το κείμενο**; **Να γράψε τε 3 χαρακτηριστικά του που σας οδηγούν σε αυτή τη διαπίστωση**;

**4.Να ερμηνεύσετε τη χρήση των ερωτήσεων στη δεύτερη παράγραφο του κειμένου, λαμβάνοντας υπόψη την επικοινωνιακή περίσταση (πομπός, δέκτης, σκοπός του κειμένου)**.

**5.Ποιος είναι ο ισχυρισμός τον οποίο επιχειρεί να αποδείξει ο συγγραφέας στην τρίτη παράγραφο του κειμένου**; **Με ποια μέσα επιτυγχάνει τον στόχο του**;

**6.«Δισεκατομμύρια άνθρωποι θα περάσουν από την αγωνία της επιβίωσης στην ευδαιμονία της υλικής αφθονίας.» ο συγγραφέας δεν εκφράζει με απόλυτη βεβαιότητα αυτή την άποψη. Ποια αμφιβολία εκφράζει σχετικά με την αισιόδοξη αυτή προοπτική;**

**7.Να αναγνωρίσετε το είδος της σύνταξης στις παρακάτω προτάσεις και να τις μετατρέψετε στο άλλο είδος.**

**η τέταρτη τεχνολογική επανάσταση θα αυξήσει θεαματικά τον πλούτο στη Γη.**

**Η γενετική θα εκτινάξει την παραγωγικότητα σε τροφή.**

**Το κρίσιμο ερώτημα είναι πώς θα χρησιμοποιούν τα παιδιά ή τα εγγόνια μας τον άπλετο χρόνο τους.**

**8.Ποιο ρηματικό πρόσωπο χρησιμοποιεί ο συγγραφέας στο τέλος του κειμένου «Θραύοντας τα δεσμά της αναγκαστικής, για το προς το ζην, εργασίας, θα απελευθερωθούμε ή θα νοσήσουμε όλοι ψυχικά;»; Να ερμηνεύσετε την επιλογή του**

ΚΕΙΜΕΝΟ Β

 Κείμενο από το διαδίκτυο

**Το μέλλον είναι ήδη εδώ**

**Πώς η 4η βιομηχανική επανάσταση αλλάζει τη ζωή μας**

Για το πώς η 4η βιομηχανική επανάσταση έρχεται για να αλλάξει τη ζωή μας, για το πώς οι αλγόριθμοι και η τεχνητή νοημοσύνη έχουν μπει στην καθημερινότητά μας, καθώς και για τα οφέλη και τους κινδύνους ενός κόσμου δεδομένων, μίλησε ο πρόεδρος του ευρωπαϊκού οργανισμού για τα ευφυή συστήματα μεταφορών, Άγγελος Αμδίτης

[**TANEA Team**](https://www.tanea.gr/author/tanea-team/)5 Οκτωβρίου 2019 | 10:23

Σύμφωνα με τον κ. Αμδίτη, η 4η βιομηχανική επανάσταση θα φέρει συγκλονιστικές αλλαγές. «Θα έπρεπε να έχουμε ήδη αρχίσει να ασχολούμαστε με αυτή και να εκπαιδεύουμε τον κόσμο με αυτά» επεσήμανε.

Σύμφωνα με τα λεγόμενά του «θα δώσουμε μια ηλεκτρονική ταυτότητα σε όλα τα πράγματα, ώστε να μπορούν να μιλάνε και να επικοινωνούν μεταξύ τους σαν να ήταν άνθρωποι. Αυτή είναι η διαφοροποίηση του internet of things, σε σχέση με το internet του σήμερα». Όσον αφορά στα δεδομένα και το πόσο σημαντικά είναι αυτά τόνισε πως «η κοινωνία μας θα αναπτυχθεί και θα προχωρήσει μπροστά, μόνο εφόσον μιλάμε για τη μεγαλύτερη δυνατή ανοικτή χρήση των δεδομένων. Με προσοχή όμως, γιατί υπάρχουν ζητήματα ιδιωτικότητας». Ωστόσο, όπως διευκρίνισε «είναι βασικό ο μέσος άνθρωπος να εμπιστευτεί όλο αυτό. Χωρίς μαζική συμμετοχή από όλους, τα πλεονεκτήματα θα είναι πολύ περιορισμένα».

Εξηγώντας με λίγα λόγια τι είναι αυτό που θα φέρει η 4η βιομηχανική επανάσταση, είπε πως «όλα τα συστήματα θα είναι συνδεδεμένα και θα υπάρχει ένα παγκόσμιο δίκτυο που θα μεταφέρει δεδομένα με σκοπό να βελτιώνει τη ζωή μας». Ξεκαθάρισε, δε, πως «η τεχνητή νοημοσύνη και όλες οι τεχνολογίες είναι εργαλεία στη χρήση των ανθρώπων με σκοπό να τους βοηθούν να παίρνουν καλύτερες αποφάσεις και όχι να παίρνουν αποφάσεις αντί αυτών». Παράλληλα, αναφέρθηκε στα επαγγέλματα, τα οποία θα χαθούν στο μέλλον, όσο η τεχνολογία προχωράει. Αυτά σύμφωνα με τα λεγόμενά του είναι οι δικηγόροι, οι συμβολαιογράφοι, φαρμακοποιοί. Από την άλλη πλευρά, τα ανθρωπιστικά επαγγέλματα, αυτά που έχουν να κάνουν με την τρίτη ηλικία και τους ανθρώπους με ειδικές ανάγκες θα έχουν τεράστια αύξηση. «Αυτό είναι το ζητούμενο της κοινωνίας, να κάνουμε γνωστά αυτά τα πράγματα, ώστε να μπορέσει ο κόσμος να συντονιστεί με αυτά» εξήγησε. Τέλος, κατέστησε σαφές πως σαν κοινωνία «δεν είμαστε έτοιμοι για όλα αυτά που θα έρθουν. Υπάρχουν άνθρωποι που θεωρούν ότι κάτι τέτοιο είναι πολύ μακριά».

**ΠΑΡΑΓΩΓΗ ΛΟΓΟΥ**

**Να συντάξετε ένα άρθρο για την εφημερίδα του σχολείου σας, στο πλαίσιο του οποίου, αξιοποιώντας στοιχεία του κειμένου, να εκθέσετε την άποψή σας σχετικά με τις συνέπειες της 4ης τεχνολογικής επανάστασης**